FI Euroopan unionin virallinen lehti CE 70/55

(2004/C 70 E/058)

KIRJALLINEN KYSYMYS E-1628/03

esittäjä(t): Eija-Riitta Korhola (PPE-DE) neuvostolle

(14. toukokuuta 2003)

Aihe: Reilun kaupan tuotteiden edistäminen EU:ssa

Kolmas viidettä alkavalla reilun kaupan viikolla suomalaiset kansalaisyhteiskunnan toimijat muistuttavat reilun kaupan tuotteista ja kehottavat mm. seurakuntia siirtymään enenevässä määrin käyttämään reilun kaupan kahvia.

Komission jäsenen Pascal Lamyn komission puolesta antamassa vastauksessa kirjallisiin kysymyksiini (P-3856/02, 24. tammikuuta 2003 (1)) todetaan: ”Pitkällä aikavälillä ainoastaan se, että reilun kaupan tuotteiden kysyntä eurooppalaisten kuluttajien keskuudessa jatkaa kasvuaan, saattaa laskea [reilun kaupan tuotteiden] hintoja merkittävästi.”

Onko neuvostossa käsitelty tai aiotaanko käsitellä mahdollisuuksia edistää reilun kaupan tuotteiden kysyntää tuomalla jäsenvaltioissa näkyvästi esiin eurooppalaista reilun kaupan viikkoa (3.-9. toukokuuta)?

Onko neuvostolla aikeita edistää reilun kaupan tuotteiden kysyntää julkisissa hankinnoissa jäsenvaltioissa?

Vastaus

(8. joulukuuta 2003)

Köyhyyden vähentäminen on EY:n kehityspolitiikan hallitseva tavoite. Neuvosto antoi marraskuussa 2002 pidetyssä istunnossaan (yleiset asiat ja ulkosuhteet) kauppaa ja kehitystä koskevat päätelmänsä, joissa se myönsi, että kaupan vapauttaminen ei sinänsä riitä köyhyyden torjumiseen kehitysmaissa, ja korosti, että olisi luotava tasapainoiset kaupan säännöt, jotka hyödyttävät kaikkia maita ja ottavat huomioon erityisesti vähiten kehittyneet maat.

Neuvosto on sekä tietoinen että vakavasti huolissaan useimpien perustuotteiden hintojen laskusta pitkällä aikavälillä ja on pohtinut asiaa yhdessä komission kanssa maatalouden perustuotteiden kauppaa sekä niiden aiheuttamaa taloudellista riippuvuutta ja köyhyyttä koskevan komission äskettäisen asiakirjan pohjalta, jossa tarkastellaan muun muassa mahdollisuuksia reilun kaupan valtavirtaistamiseen.

Neuvosto suhtautuu myönteisesti reiluun kauppaan, sillä se takaa kehitysmaiden tuottajille suuremmat tulot heidän tuotteistaan sekä paremmat mahdollisuudet löytää uusia markkinoita. Reilu kauppa pyrkii näin osaltaan luomaan edellytyksiä sosiaalisen suojelun ja ympäristönsuojelun tason parantamiseen kehitysmaissa.

Tällä hetkellä ainoat tuotteet, joiden osuus markkinoista EY:n alueella on yli 4 %, ovat banaanit Alankomaissa (4,2 %) ja Luxemburgissa (4 %). Reilun kaupan kahvin kulutus on kasvamassa mutta edelleen hyvin vähäistä. Kaikkien reilun kaupan tuotteiden kokonaisliikevaihdon Euroopassa arvioidaan olevan noin 260 miljoonaa euroa. Reilun kaupan tuotteet ovat yleensä 5—10 % kalliimpia kuin vastaavat alkuperätuotteet, ja liike on lisäksi levinnyt lähinnä Eurooppaan.

USA:ssa se on lähes tuntematon: esimerkiksi reilun kaupan kahvin osuus on vain 0,15 % maan markkinoista. Näin ollen kasvulle on edellytyksiä, mutta kuluttajien aikomusten ja todellisen ostokäyttäytymisen lähentyminen vaatii todennäköisesti aikaa ja edellyttää kyseisten tuotteiden suurempaa esilläoloa ja kuluttajien hyväksyntää. On siis syytä aktiivisesti tukea eurooppalaista reilun kaupan viikkoa.

Neuvoston näkemyksen mukaan reilun kaupan tuotteiden kysynnän edistäminen on osa laajempaa, yritysten yhteiskuntavastuuta koskevaa ajattelua. Lontoossa 19. toukokuuta 2003 järjestetyssä kahvikriisiä koskevassa Kansainvälisen kahvijärjestön ICO:n ja Maailmanpankin pyöreän pöydän tapaamisessa EY ehdotti muun muassa, että yksityistä teollisuutta kannustettaisiin solmimaan molemminpuolista etua tuovia pitkäaikaisia suhteita tuottajiin noudattamalla kahvin hankintaa koskevia käytännesääntöjä, joissa keskeisenä tekijänä olisivat oikeudenmukaiset hinnat.

Lopuksi neuvosto on pannut tyytyväisenä merkille komission aikomuksen esittää vuonna 2005 yleiskatsaus EU:n kauppaan liittyvästä tuesta. Katsauksen pohjalta on tarkoitus voida pohtia mahdollisia keinoja reilun kaupan tuotteiden kulutuksen edistämiseksi.

(1) Katso sivu 26.